Is-Sopran ta’ fama internazzjonali Cecilia Gasdia waħda mill-ġurija li kienet fil-programm Ti Lascio Una Canzone kitbet fl-aħħar jiem lill-kantanta Maltija Federica Falzon, ir-rebbieħa tas-seba’ edizzjoni ta’ dan il-programm fejn faħħret il-ħiliet mużikali tagħha. Fl-ittra tagħha s-Sopran qalet li kien ta’ ferħ kbir għaliha li saret taf lil Federica u li tismagħha f’dawn it-tliet xhur waqt it-trasmissjoni televiżiva ta’ Rai Uno. Qalet li qasmet magħha kull nota u kull nifs. “Batejt u fraħt miegħek waqt kull wirja li tajt mal-bravissimu Vincenzo Carni, daqslikieku kont qed inkanta jiena stess”, qalet Gasdia. Hija żiedet tgħid li Federica hija l-istudenta li kull għalliem jixtieq li jkollu. “Fil-vuċi tiegħek hemm id-deheb! U għandek ħila kbira biex titgħallem”, qalet is-Sopran. Hija żiedet tgħid li dan hu talent kbir li ma tistax taħlih iżda wissietha biex ma’ tgħaġġilx… “is-sigriet wara l-aħjar riżultati li jibqgħu fit-tul huwa l-istudju u l-paċenzja ta’ kuljum, bir-reqqa u mimli ħeġġa mingħajr ma tistenna mirakli malajr”. “Din it-triq hija twila u diffiċli imma s-sodisfazzjon li tagħtik ma ssbix bħalu. Għedtlet li għandek vuċi fid-deheb tiegħek? Id-deheb huwa artab biżżejjed u għalhekk issa nħalli f’idejk u f’idejn dawk li jgħallmuk biex taħdmuh b’ħeġġa ħalli toħolqu ġojjell meraviljuż,” kompliet Gasdia. Is-Sopran temmet l-ittra tagħha lil Federica billi tagħtha ħajr għall-emozzjonijiet sbieħ li tat bil-kant, bil-ħlewwa u l-impenn serju tagħha waqt li sellmet lil Maltin kollha li qalet iħobbu l-kultura u l-kant sabiħ tal-lirika.